Predkladacia správa

Informácia sa predkladá na základe záverov z rozpravy na 161. rokovaní vlády Slovenskej republiky konanom dňa 25. januára 2006 k návrhu na neudelenie štátneho súhlasu na pôsobenie súkromnej vysokej školy (pobočky zahraničnej vysokej školy) s názvom Bankovní institut vysoká škola Praha – SR, s. r. o. (Návrh bol schválený uznesením vlády SR č. 64.) 

Podnet na predloženie informácie podal Ivan Mikloš, podpredseda vlády SR a minister financií SR. Požiadal Martina Fronca, ministra školstva SR, o informáciu, aké mechanizmy (páky) má Ministerstvo školstva SR na ochranu pred (možným) presadzovaním záujmov verejných vysokých škôl pri posudzovaní žiadostí o udelenie štátneho súhlasu na pôsobenie súkromných vysokých škôl v Akreditačnej komisii (AK) prostredníctvom jej členov, ktorí sú učiteľmi verejných vysokých škôl. Ako členovia AK môžu hlasovať proti kladnému vyjadreniu na udelenie štátneho súhlasu a takto môžu zabrániť vzniku nových súkromných vysokých škôl.

Informácia uvádza právne upravené mechanizmy zabezpečenia objektívnosti konania Akreditačnej komisie v súčasnosti a poukazuje aj na chýbajúci mechanizmus možnosti odvolania sa proti vyjadreniu komisie. V závere uvádza aj úlohu MŠ SR posúdiť platné všeobecne záväzné právne predpisy a podľa uváženia navrhnúť ich prípadné úpravy a doplnenia v záujme zdokonalenia objektívnosti konania tejto komisie a na objektivizáciu využiť aj zo zákona o vysokých školách vyplývajúcu obmenu jednej tretiny tých jej členov, ktorým končí funkčné obdobie v auguste 2006.  

Predkladaný materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.  

Odporúča sa vláde SR, aby vzala túto predloženú informáciu na vedomie.